b'\n_START_ARTICLE_\nPertti Jotuni\n_START_PARAGRAPH_\nPertti Anton Elias Jotuni (16. toukokuuta 1931 Helsinki \xe2\x80\x93 19. tammikuuta 2007 Espoo) oli suomalainen tiedetoimittaja. Koulutukseltaan h\xc3\xa4n oli diplomi-insin\xc3\xb6\xc3\xb6ri ja suuntaukseltaan matemaatikko.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nJotuni ty\xc3\xb6skenteli uransa alussa Teknillisen Aikakauslehden p\xc3\xa4\xc3\xa4toimittajan apulaisena ja Insin\xc3\xb6\xc3\xb6riuutisten p\xc3\xa4\xc3\xa4toimittajana. Vuonna 1964 h\xc3\xa4n siirtyi tiedetoimittajaksi Uuteen Suomeen ja toimi sittemmin vapaana toimittajana. 1960-luvulla Jotuni oli yksi ensimm\xc3\xa4isist\xc3\xa4 informaatiotekniikan kansantajuistajista. Apollo-avaruuslentojen aikaan 1969\xe2\x80\x931972 h\xc3\xa4n teki radio- ja televisioselostuksia Yleisradiolle televisio-ohjelmaan Kuustudio sek\xc3\xa4 juonsi television valtavat katsojam\xc3\xa4\xc3\xa4r\xc3\xa4t saaneet kuulentoja k\xc3\xa4sittelev\xc3\xa4t paneelikeskustelut. H\xc3\xa4n oli suosittu teknisten ongelmien ja n\xc3\xa4k\xc3\xb6alojen kommentaattori._NEWLINE_Lusikoita v\xc3\xa4itt\xc3\xa4m\xc3\xa4ns\xc3\xa4 mukaan \xe2\x80\x9dkosmisella energialla\xe2\x80\x9d taivuttaneen Uri Gellerin vieraillessa Suomessa ja esiintyess\xc3\xa4 televisiossa vuonna 1974 Jotuni tuli tunnetuksi kommentista \xe2\x80\x9dmaailmassa on paljon asioita, joita tiede ei pysty selitt\xc3\xa4m\xc3\xa4\xc3\xa4n\xe2\x80\x9d. T\xc3\xa4ll\xc3\xa4 Jotuni p\xc3\xa4\xc3\xa4si jopa Kari Suomalaisen pilapiirrokseen._NEWLINE_1980-luvun lopulta l\xc3\xa4htien Jotuni osallistui n\xc3\xa4kyv\xc3\xa4sti uskonnolliseen toimintaan toimien muun muassa STELK Finland ry:n pitk\xc3\xa4aikaisena puheenjohtajana 1990-luvulla. Viimeisin\xc3\xa4 elinvuosinaan Jotuni kirjoitti el\xc3\xa4m\xc3\xa4kertateoksia. H\xc3\xa4n suomensi kymmenitt\xc3\xa4in luonnontiedett\xc3\xa4 popularisoivia kirjoja ja oli toimittajana useissa teoksissa._NEWLINE_Kirjailija Maria Jotuni oli Pertti Jotunin is\xc3\xa4n t\xc3\xa4ti.\n_START_SECTION_\nVapaamuurariuden arvostelu\n_START_PARAGRAPH_\nJotuni oli 25 vuoden ajan vapaamuurarij\xc3\xa4rjest\xc3\xb6n j\xc3\xa4sen. Ylimpien asteiden vapaamuurari Jotuni erosi vapaamuurarij\xc3\xa4rjest\xc3\xb6st\xc3\xa4 1986 huomattuaan sen kristinuskon vastaiseksi ja antoi asiasta lukuisia haastatteluja._NEWLINE_Iltalehden julkaisussa 8. elokuuta 1991 oli Jotunin haastattelu h\xc3\xa4nen eronsa perusteista. H\xc3\xa4n totesi muun muassa, ett\xc3\xa4 \xe2\x80\x9cvapaamuurareiden ajatusrakennelma on elitistinen ja r\xc3\xb6yhke\xc3\xa4; toiminnan taustalla on rangaistuksen pelko, ei persoonallinen tunne siit\xc3\xa4, mik\xc3\xa4 on oikein ja mik\xc3\xa4 v\xc3\xa4\xc3\xa4rin; vapaamuurareiden opetuksissa sanotaan muun muassa, ett\xc3\xa4 Jeesuksen nimi on tuhottava ja ett\xc3\xa4 vapaamuurarien jumala on Lucifer.\xe2\x80\x9c.'